*10. týždeň*

**Uzmierenie a Odpustenie**

Východiskom každej kresťanskej spirituality je ***odpustenie****,* ktoré dostávame ako dar od Krista.

Na to, aby som ho obdržal, potrebujem si pripustiť skutočnosť, že ho potrebujem – pripustiť, že som hriešny.

Každý z nás si osvojil a trpí mnohými mylnými postojmi, čo sa týka hriechu a odpustenia.

Príbeh hriechu a odpustenia je príbehom Božej lásky. Najväčším znakom Božej lásky je odpustenie. Spoznať v sebe hriešnika, ktorý potrebuje odpustenie, je veľkým požehnaním.

Je potrebné neskĺznuť ku sebaobviňovaniu a výčitkám. Sebaobviňovanie a výčitky sú sebecké, deštruktívne, ochromujúce a nevedú ku spáse. Tieto pocity bránia môjmu vzťahu s Ježišom a spôsobujú moju uzavretosť, ako sa to stalo Judášovi. (Všimni si: Slová ako vina a výčitky majú svoje legitímne uplatnenie v spiritualite, ako môžeme vidieť v žalme 51: “V hriechu som sa narodil”, vzťahujú sa však skôr na ochromujúci, negatívny vnútorný stav, ktorý sa tu popisuje).

Ďalším omylom, ktorý úzko súvisí s predchádzajúcim, je chápanie hriechu ako porušenie zákona. Ľahko sa môže stať, že budem uzavretý v tomto zákonnickom chápaní.

Tretím omylom, súvisiacim s dvoma predchádzajúcimi, je presvedčenie, že ak sa budem dostatočne snažiť, môžem sa vyhnúť hriechu. Hriechom farizejov bola ich snaha vlastným úsilím kontrolovať hriech. To ich viedlo k tomu, že popierali hriech, a tým si zahatali cestu k oslobodeniu a spaseniu.

Potrebujeme prejsť od týchto omylov ku skutočnosti. Zlý duch nás neustále pokúša, aby sme opäť upadli do týchto omylov. Musím si uvedomiť toto pokušenie a odolať mu.

Skutočnosťou je, že Boh je láska. Boh ma stvoril na to, aby som ho miloval celým svojim srdcom. Hriechom je odmietnutie milovať Boha. To je jediný hriech. **Porušenie zákona je iba vyjadrením toho, že vzťah lásky je porušený**. Vzťah lásky viedol veľkých svätcov ku tomu, že sa videli ako veľkí hriešnici. Záleží do akej hĺbky si uvedomujeme hriech a spoznávame ho vo svojom srdci a nielen v hlave.

Všetko, čo mýtnik v evanjeliu podľa Lukáša 18:13 povedal, bolo: “Pane, buď milosrdný mne hriešnemu”. To mu umožnilo prijať dar odpustenia a spásy. Peter je ďalším dobrým príkladom obrátenia. Keď sa Pán otočil a pozrel na neho, Peter zaplakal. Tiež sa potrebujem modliť, aby som dokázal plakať nad svojimi hriechmi. Môžu byť znakom skutočnej ľútosti – lásky k Ježišovi, ktorý ma tak veľmi miluje.

Je nutné, aby sa každá modlitba ľútosti, niesla v duchu Božej lásky. Boh nezatracuje (Rimanom 8:34). Boh je láska. Boh mi *vždy* odpustí a miluje ma takého aký som. Boh ma miluje i v mojom hriechu. Môj hriech je príležitosťou pre väčšiu lásku a milosť (Rimanom 5:20).

Ak som uistený o Božej totálnej láske tak môžem pozrieť priamo na najhorší hriech a zlo (dokonca na peklo!), a tak dosiahnuť väčšiu lásku. Modlím sa za to, aby som sa dokázal hanbiť za moju chabú odozvu na Božiu lásku, a za to, aby som neskĺzol k deštruktívnemu sebaobviňovaniu a výčitkám svedomia. Som dobrý. Som milovaný. Som stvorený na Boží obraz. Zhrešil som. Ľutujem to, dokonca mi to láme srdce. A preto Boha, pre jeho veľký dar odpustenia, milujem ešte viac (Lukáš 7:47).

Hriech nie je možné vysvetliť a obsiahnuť rozumovo. Je to tajomstvo. Vo svojom rozume môžem pochopiť porušenie zákona. Ale spoznať hriech znamená zakúsiť v srdci (súčasne) Božiu lásku, svoje vlastné zlyhanie odpovedať na ňu a Božie odpustenie.

Preto sa potrebujem modliť za to, aby bol môj vlastný hriech odhalený pred mojou tvárou. Pozerám na svoje minulé hriechy. Nie je to nejaké cvičenie plné škrupulí ani príprava na spoveď. Je to pomôcka, ako si uvedomiť svoju *hriešnosť*  a teda neustálu potrebu Boha. Potrebujem prosiť, aby mi bola moja hriešnosť odhalená. Tiež prosím, aby som bol ochraňovaný pred prchavými “hodnotami” tohto sveta, ktoré ma odvádzajú od Boha: lakomosť, sebectvo a egoizmus, materializmus, konzumerizmus.

Moja hriešnosť ma bude vždy sprevádzať, ale taktiež i Božia milosť, ktorá mi odpúšťa a vedie ma cez neustály proces obrátenia sa od hriešnosti ku Božej láske.

# Hlboká ľútosť

Naďalej zotrvávam v modlitbe za dar uvedomenia si (prijatia) vlastnej hriešnosti, a za schopnosť prijať Otcovu lásku, ktorá sa na mňa vylieva skrze Kristovo ukrižovanie.

Jedným zo spôsobov ako sa modliť môže byť každodenné čítanie listu Galaťanom 2, 20 alebo Jána 15, 13 a opakovanie slov týchto statí pred krížom. Účinným spôsobom ako nechať preniknúť tieto slová do srdca je *držať kríž vo svojich rukách.*

Iným návrhom pre tento týždeň je použiť nasledovné texty.

### Prvý deň

*Boží hnev z neba sa zjavuje proti každej bezbožnosti a neprávosti ľudí, ktorí neprávosťou prekážajú pravde. Je im predsa zjavné, čo možno o Bohu vedieť; Boh im to zjavil. Veď to, čo je v ňom neviditeľné - jeho večnú moc a božstvo -, možno od stvorenia sveta rozumom poznávať zo stvorených vecí; takže nemajú výhovorky. Hoci Boha poznali, neoslavovali ho ako Boha, ani mu nevzdávali vďaky; ale stratili sa vo svojich myšlienkach a ich nerozumné srdce sa zatemnilo. Hovorili, že sú múdri, a stali sa hlupákmi. Slávu nesmrteľného Boha zamenili za podoby zobrazujúce smrteľného človeka, vtáky, štvornožce a plazy.
Preto ich Boh vydal nečistote podľa žiadostí ich srdca; a tak hanobili svoje vlastné telá tí, čo Božiu pravdu zamenili za lož, uctievali stvorenia a slúžili radšej im ako Stvoriteľovi, ktorý je zvelebený naveky. Amen.
Preto ich Boh vydal nehanebným náruživostiam. Ich ženy zamenili prirodzený styk za protiprirodzený. A podobne aj muži zanechali prirodzený styk so ženou a zahoreli žiadostivosťou jeden k druhému: muži s mužmi páchali nehanebnosť. Tak si sami na sebe odniesli zaslúženú odplatu za svoje poblúdenie. A pretože si nevedeli vážiť poznanie Boha, Boh ich vydal napospas ich zvrátenému zmýšľaniu, aby robili, čo sa nepatrí, plných neprávosti, zloby, lakomstva, ničomnosti, plných závisti, vrážd, svárov, ľsti, zlomyseľnosti; sú klebetní, utŕhačskí, nenávidia Boha, urážajú iných, sú pyšní, povyšujú sa, vymýšľajú zlo, neposlúchajú rodičov, sú nerozumní, vierolomní, bezcitní a nemilosrdní. Hoci dobre vedia o Božom ustanovení, že tí, čo robia také veci, zasluhujú si smrť, nielen že to sami robia, ale aj schvaľujú, keď to robia iní. (Rim 1,18 – 2,5)*

*A tak človeče, nemáš výhovorky, keď súdiš, nech si ktokoľvek. Lebo v čom súdiš iného, sám seba odsudzuješ. Veď aj ty, čo súdiš, robíš to isté. A vieme, že Boží súd podľa pravdy postihne tých, čo robia také veci. Azda si myslíš, človeče, že ty, čo súdiš tých, čo robia také veci, a sám ich robíš, unikneš Božiemu súdu?! Alebo pohŕdaš bohatstvom jeho láskavosti, trpezlivosti a zhovievavosti a nevieš, že Božia láskavosť ťa chce priviesť k pokániu? Ale ty si svojou zaťatosťou a nekajúcim srdcom hromadíš hnev na deň hnevu, keď sa zjaví spravodlivý Boží súd.*

*(Sam 12, 1-7)*

Pozerám sa na “tamten” hriech, aby som videl aký je naozaj hrozný a potom reflektujem nad sebou samým, aby som spoznal, že sám robím veci, s ktorými nesúhlasím.

V obidvoch prípadoch, u Pavla i Dávida, toto uvedomenie nevedie k vine a výčitkám svedomia ale k láske a slobode.

### Druhý deň

*Ktorýsi farizej ho pozval, aby s ním jedol. On vošiel do farizejovho domu a sadol si k stolu. V meste bola istá žena, hriešnica. Keď sa dozvedela, že je hosťom vo farizejovom dome, priniesla alabastrovú nádobu s voňavým olejom, s plačom pristúpila zozadu k jeho nohám, začala mu slzami máčať nohy a utierala mu ich svojimi vlasmi, bozkávala mu ich a natierala voňavým olejom.
Keď to videl farizej, ktorý ho pozval, povedal si v duchu: "Keby tento bol prorokom, vedel by, kto a aká je to žena, čo sa ho dotýka, že je to hriešnica." Ježiš mu vravel: "Šimon, mám ti niečo povedať." On odvetil: "Povedz, Učiteľ!" "Istý veriteľ mal dvoch dlžníkov. Jeden dlhoval päťsto denárov, druhý päťdesiat. Keďže nemali skadiaľ dlžobu splatiť, odpustil ju obidvom. Ktorý z nich ho bude mať radšej?" Šimon odpovedal: "Myslím, že ten, ktorému viac odpustil." On mu povedal: "Správne usudzuješ." Potom sa obrátil k žene a Šimonovi povedal: "Vidíš túto ženu? Vošiel som do tvojho domu, a nedal si mi vodu na nohy. Ale ona slzami zmáčala moje nohy a svojimi vlasmi ich poutierala. Nepobozkal si ma. Ale ona odvtedy, ako som vošiel, neprestala mi nohy bozkávať. Hlavu si mi olejom nepomazal. Ona mi voňavým olejom nohy natrela. Preto ti hovorím: Odpúšťajú sa jej mnohé hriechy, lebo veľmi miluje. Komu sa menej odpúšťa, menej miluje." A jej povedal: "Tvoje hriechy sú odpustené." Vtedy tí, čo s ním stolovali, začali si hovoriť: "Ktože je to, že aj hriechy odpúšťa?" On však povedal žene: "Tvoja viera ťa zachránila. Choď v pokoji!" (Lk 7, 36-50)*

Predstav si, že si súčasťou tejto scény.

Aká je moja úloha? Som pozorovateľ? ... Šimon? ... žena? Čo mi Pán hovorí? Čo hovorím ja jemu? Dokážem si odpustiť natoľko, aby sa ma mohol dotknúť? Som schopný plakať?

### Tretí deň:

*V prvom roku Asuerovho syna Dária z potomstva Médov, ktorý sa stal kráľom nad kráľovstvami Chaldejcov, v prvom roku jeho panovania som ja, Daniel, pochopil z kníh počet rokov, o ktorých hovoril Pán prorokovi Jeremiášovi, že sa totiž má naplniť sedemdesiat rokov, kým bude Jeruzalem v zrúcaninách. I obrátil som tvár k svojmu Pánovi, k Bohu, aby som ho hľadal modlitbou a prosbami s pôstom, vrecovinou a popolom. Modlil som sa teda k Pánovi, svojmu Bohu, a vyznával som sa. I hovoril som: „Prosím, Pane, Bože veľký a hrozný, ktorý zachovávaš zmluvu a milosrdenstvo k tým, čo ťa milujú a zachovávajú tvoje príkazy! Zhrešili sme, konali sme zlo a páchali neprávosť; vzbúrili sme sa a odklonili sme sa od tvojich príkazov a od tvojho práva. Nepočúvali sme na tvojich sluhov, prorokov, ktorí v tvojom mene hovorili našim kráľom, našim kniežatám, našim otcom a celému ľudu krajiny: Tebe, Pane, náleží spravodlivosť, nám však zahanbená tvár,* *akú ju majú dnes mužovia Júdska,* *obyvatelia Jeruzalema a všetci Izraeliti, blízki i vzdialení v rozličných krajinách, kde si ich zahnal pre ich nevernosť, ktorou sa proti tebe prehrešili. Nám, Pane, našim kráľom, našim kniežatám a našim otcom,* *ktorí zhrešili proti tebe, patrí zahanbená tvár. Pánovi, nášmu Bohu, svedčí milosrdenstvo a zľutovanie, pretože sme sa vzbúrili proti nemu a nepočúvali sme hlas Pána, svojho Boha, aby sme kráčali podľa jeho zákonov, ktoré položil pred nás prostredníctvom svojich sluhov prorokov. Celý Izrael prestúpil tvoj zákon a odvrátil sa, aby nepočul tvoj hlas. Nuž padla na nás kliatba a prísaha, napísaná v zákone Božieho sluhu Mojžiša, pretože sme zhrešili proti nemu. Splnil na nás a na našich sudcoch, ktorí súdili, slovo, ktoré hovoril: že dopustí na nás veľké nešťastie; veď sa pod celým nebom neprihodilo niečo také, ako sa prihodilo v Jeruzaleme. Ako je napísané v Mojžišovom zákone, zastihlo nás všetko nešťastie a neuprosovali sme tvár Pána, svojho Boha, aby sme sa odvrátili od svojich zločinov a pochopili tvoju vernosť. Pán bedlil nad nešťastím a priviedol ho na nás, pretože Pán, náš Boh, je spravodlivý vo všetkých svojich činoch, ktoré učinil; veď sme nepočúvali jeho hlas.*

*Teraz však, Pane, Bože náš, ktorý si vyviedol svoj ľud pevnou rukou z Egypta a po dnešný deň si si urobil meno: zhrešili sme, spáchali sme zlo. Prosím, Pane, nech sa podľa celej tvojej spravodlivosti odvráti tvoj hnev a tvoja prchkosť od tvojho mesta Jeruzalema, od tvojej svätej hory, veď pre naše hriechy a pre zločiny našich otcov je Jeruzalem a tvoj ľud na potupu všetkým, ktorí sú okolo nás. Teraz však, Bože náš, vyslyš modlitbu svojho sluhu a jeho prosby a kvôli sebe samému rozsvieť svoju tvár nad svojou spustošenou svätyňou. Nakloň, Bože, svoje ucho a počuj; otvor svoje oči a pozri na našu opustenosť a na mesto, nad ktorým sa vzýva tvoje meno; veď nie pre svoju spravodlivosť predostierame svoje prosby pred tvoju tvár, ale pre tvoje veľké milosrdenstvo! Vyslyš, Pane, zľutuj sa, Pane, pozoruj a urob, nemeškaj kvôli sebe samému, Bože môj, veď sa vzýva tvoje meno nad tvojím mestom a nad tvojím ľudom!“ (Dan 9, 1-19)*

Modlím sa s Danielom o to, aby som zakúsil dar Božieho odpustenia.

Pánovi náleží milosrdenstvo a zľutovanie, pretože sme zhrešili.

### Štvrtý deň

*Bol istý bohatý človek. Obliekal sa do purpuru a kmentu a deň čo deň prepychovo hodoval. Pri jeho bráne líhal akýsi žobrák, menom Lazár, plný vredov. Túžil nasýtiť sa z toho, čo padalo z boháčovho stola, a len psy prichádzali a lízali mu vredy. Keď žobrák umrel, anjeli ho zaniesli do Abrahámovho lona. Zomrel aj boháč a pochovali ho. A keď v pekle v mukách pozdvihol oči, zďaleka videl Abraháma a Lazára v jeho lone. I zvolal: "Otec Abrahám, zľutuj sa nado mnou a pošli Lazára, nech si namočí aspoň koniec prsta vo vode a zvlaží mi jazyk, lebo sa hrozne trápim v tomto plameni!" No Abrahám povedal: "Synu, spomeň si, že si dostal všetko dobré za svojho života a Lazár zasa iba zlé. Teraz sa on tu teší a ty sa trápiš. A okrem toho je medzi nami a vami veľká priepasť, takže nik - čo ako by chcel - nemôže prejsť odtiaľto k vám ani odtiaľ prekročiť k nám." Tu povedal: "Prosím ťa, Otče, pošli ho do domu* *môjho otca. Mám totiž piatich bratov; nech ich zaprisahá, aby sa nedostali aj oni na toto miesto múk." Abrahám mu odpovedal: "Majú Mojžiša a Prorokov nech ich počúvajú." Ale on vravel: "Nie, otec Abrahám. Ak príde k nim niekto* *z mŕtvych, budú robiť pokánie." Odpovedal* *mu. Ak* *nepočúvajú Mojžiša a Prorokov neuveria, ani keby niekto z mŕtvych vstal." (Lk 16, 19-31)*

Na koho sa viac podobám? Na bohatého muža alebo na Lazara?

Istota a pevné zakotvenie v Božej láske mi umožňuje pozrieť sa kam až vedie hriech.

Nachádzajúc sa v Božom náručí, pozerám priamo do pekla s istotou, že Otec nikdy nedopustí, aby som sa tam ocitol. Vidiac všetku tú hrôzu, ešte pevnejšie sa primknem k Bohu. Vzdávam Bohu vďaku.

### Piaty deň

*Buďte milosrdní, ako je milosrdný váš Otec! Nesúďte a nebudete súdení. Neodsudzujte a nebudete odsúdení! Odpúšťajte a odpustí sa vám. Dávajte a dajú vám: mieru dobrú, natlačenú, natrasenú, vrchovatú vám dajú do lona. Lebo akou mierou budete merať vy, takou sa nameria aj vám."(Lk 6, 36-38)*

Otec ku nám pristupuje s nekonečným milosrdenstvom.

I ja môžem všetkým preukázať milosrdenstvo. Boh nesúdi. Tiež môžem takto konať – odpúšťať a nie zatracovať.

Viem o niekom, koho chcem posudzovať? Pokúsim sa vidieť tohto človeka ako zraneného a potrebujúceho môj súcit. Modlím sa za schopnosť odpustenia.

### Šiesty deň

*Čo teda povieme? Budeme zotrvávať v hriechu, aby sa rozhojnila milosť? onkoncom nie! Veď sme zomreli hriechu! Ako by sme v ňom ešte mohli žiť?Alebo neviete, že všetci, čo sme boli pokrstení v Kristovi Ježišovi, v jeho smrť sme boli pokrstení? Krstom sme teda s ním boli pochovaní v smrť, aby sme tak, ako bol Kristus vzkriesený z mŕtvych Otcovou slávou, aj my žili novým životom. Lebo ak sme s ním zrástli a stali sa mu podobnými v smrti, tak mu budeme podobní aj v zmŕtvychvstaní. Veď vieme, že náš starý človek bol s ním ukrižovaný, aby bolo hriešne telo zničené, aby sme už neotročili hriechu. Lebo kto zomrel, je ospravedlnený od hriechu.
Ale ak sme zomreli s Kristom, veríme, že s ním budeme aj žiť. Veď vieme, že Kristus vzkriesený z mŕtvych už neumiera, smrť nad ním už nepanuje. Lebo keď zomrel, zomrel raz navždy hriechu, ale keď žije, žije Bohu. Tak zmýšľajte o sebe aj vy: že ste mŕtvi hriechu a žijete Bohu v Kristovi Ježišovi. (Rim 6, 1-11)*

Skrze vieru/krst sú všetky moje hriechy odpustené.

Ja a vzkriesený Kristus sme jedno telo.

Ježišova moc je vo mne prítomná a vedie ma od hriechu ku svojej láske.

### Siedmy deň

Pozastavím sa a hlbšie precítim to, čo ma najviac oslovilo počas týždňa.